גמר גביע המדינה בכדורגל 2009

גמר גביע המדינה בכדורגל 2009 התקיים באצטדיון רמת גן ברמת גן ב-26 במאי 2009, ובו נקבע כי מחזיקת גביע המדינה בכדורגל 2008/2009 היא בית"ר ירושלים, שניצחה במשחק את מכבי חיפה בתוצאה 2–1. הייתה זו המהדורה ה-71 של גביע המדינה, וה-56 מאז קום המדינה. בית"ר ירושלים, זכתה בגביע המדינה ה-7 בתולדותיה, לאחר 5 משחקים במפעל ו-5 ניצחונות ב-90 דקות, ומאזן שערים של 12–6, ממוצע של 2.4 שער למשחק. בית״ר חזרה למעמד הגמר בפעם העשירית, ובפעם השנייה ברציפות לאחר זכייתה בעונה שעברה, אז ניצחה את הפועל תל אביב 5–4 בדו-קרב פנדלים, והשלימה דאבל לראשונה בתולדותיה. מנגד, מכבי חיפה העפילה לגמר ה-13 בתולדותיה (מאז קום המדינה), וחזרה למעמד זה לראשונה מאז הגמר בעונת 2001/2002 אז הפסידה למכבי תל אביב 4-5 בדו-קרב פנדלים, ואחרי שלא זכתה בתואר מאז עונת 1997/1998, אז ניצחה את הפועל ירושלים 2–0 בהארכה. בדקה ה-8, שחקן מכבי חיפה יניב קטן פרץ ממרכז המגרש והעביר כדור שמאלה לליאור רפאלוב, שניסה לעבור ובעט לרשת החיצונית של שוער בית"ר טברטקו קאלה. בדקה ה-11 שחקן בית"ר, עמית בן שושן בעט כדור למרכז השער, שוער חיפה ניר דוידוביץ' הדף, והכדור עבר ליד הקורה ויצא לקרן. בדקה ה-19 שחקן בית"ר עידן טל הקשית כדור למגן הימני של בית"ר כריסטיאן אלברס, שמשמונה מטרים נגח מדויק לקורה ופנימה, וקבע 1–0 לזכות בית"ר. בדקה ה-25 חיפה איבדה כדור קרוב לרחבה שלה, וחלוץ בית"ר ברק יצחקי ניסה לבעוט מ-15 מטרים, והשוער דוידוביץ' קלט. בדקה ה-34 הרים ליאור רפאלוב קרן, הגנת בית"ר לא הצליחה להרחיק את הכדור, שהגיע לבירם כיאל שבעט חלש, בדרך הכדור פגע באייל גולסה אבל שוער בית"ר קאלה קלט את הכדור. בדקה ה-38 נקבעה בעיטה חופשית לבית"ר, ברק יצחקי בעט את הכדור מכ-25 מטרים, הכדור היה חזק ודוידוביץ' הדף קרוב אליו, שחקן בית"ר אבירם ברוכיאן השתלט על הריבאונד ובעט חלש אבל מדויק, הכדור התגלגל ונכנס לרשת, ובית"ר עלתה ל־2–0 במשחק. בדקה ה-39 יניב קטן הרים כדור קצר לרחבה, ואייל גולסה נגח מכ-7 מטרים החוצה. בדקה ה-43 מגן בית"ר אלירן דנין הוציא כדור רוחב, עמית בן שושן השתלט על הכדור ומסר לברק יצחקי, שמכ-4 מטרים בעט לא טוב, והכדור עבר ליד הקורה והחוצה. בדקה ה-54 השחקן המחליף גוסטבו בוקולי בעט מכ-17 מטרים, אך הכדור נקלט אצל שוער בית"ר קאלה. בדקה ה-61 בירם כיאל בעט חזק ושטוח, אולם שוער בית"ר קלט שוב את הכדור בבטחה. בדקה ה-78, מגן בית"ר אלירן דנין הכשיל את מגן מכבי חיפה אייל משומר, וקיבל את הכרטיס הצהוב השני וכרטיס אדום, ובית"ר נשארה ב-10 שחקנים. בדקה ה-79 כדור ננגח מתחת למשקוף שערו של קאלה, אולם הוא הצליח להדוף אותו לקרן. בדקה ה-88 בלם בית"ר שמואל קוזוקין הכשיל ברחבה את מגן חיפה פיטר מסיללה, והשופט הורה על בעיטת עונשין לזכות מכבי חיפה, בירם כיאל בעט את הכדור חזק ומכבי חיפה צימקה את התוצאה ל־2–1. בדקה ה-90+2 בתוך תוספת הזמן, חלוץ חיפה שלומי ארבייטמן, הוריד כדור באמצעות נגיחה ברחבת בית"ר, אולם אף שחקן חיפה לא הצליח להגיע לכדור שהגיע לשוער קאלה. תוצאת המשחק נקבעה ובית"ר זכתה בגביע השביעי בתולדותיה. סיקור המשחק באתר ארכיון ההתאחדות לכדורגל בישראל גביע המדינה בכדורגל | 08/09, גמר: בית"ר ירושלים - מכבי חיפה 1:2, באתר כאן – תאגיד השידור הישראלי, 26 במאי 2009 2008-09 גמר גביע המדינה - ביתר ירושלים 1:2 מכבי חיפה (מורחב), סרטון בערוץ "MaccabiHaifaDigit", באתר יוטיוב (אורך: 00:09:14) בית"ר ירושלים ניצחה 1:2 את מכבי חיפה וזכתה בגביע המדינה, באתר וואלה, 26 במאי 2009 בית"ר ירושלים מחזיקת הגביע לעונת 2008/9, באתר ONE‏, 26 במאי 2009 דף המשחק באתר ההיסטוריה של מכבי חיפה בית"ר ירושלים ניצחה 1:2 את מכבי חיפה וזכתה בגביע המדינה, באתר וואלה, 26 במאי 2009